વેરાવળઃ રેલવે સ્ટેશનમાં જ મહિલાએ પુત્રને જન્મ આપ્યો :૧૦૮માં ભિક્ષુક મહિલાની પ્રસુતી કરાવાઈ
મુંબઈથી આવતી ટ્રેનમાં જૂનાગઢથી ભિક્ષાવૃતિ માટે વેરાવળ આવેલ મહિલાને પ્રસવ પીડા ઉપડી
વેરાવળના રેલવે સ્ટેશનમાં જ એક ગરીબ ભિક્ષુક મહિલાને પ્રસુતીની પીડા થતાં તેની પ્રસુતી ૧૦૮ના ઈએમટી દ્વારા સ્થળ પર જ કરાવાઈ છે અને આ દરમિયાન મહિલાએ એક પુત્રને જન્મ આપ્યો છે.
૧૦૮ ના સ્ટાફ દ્વારા સમય સૂચકતા વાપરી આજુબાજુના પ્રવાસી બહેનોને બોલાવી માતા તથા બાળકની સલામતી માટે સાડી દ્વારા ફરતો ધેરાવ કરી સ્ટેશન ઉપર પ્રસુતિ કરાવી હતી. દરમિયાન પુત્રનો જન્મ થયો હતો અને માતા-પુત્રની તબિયત સારી ન જણાતા જરૂરી સારવાર ૧૦૮ સેન્ટરના મેડીકલ ઓફિસરનો સંપર્ક કરી સ્થળ ઉપર જ જરૂરી સારવાર આપી પરંતુ બાળકનો જન્મ અધુરા મહિને થયો હોવાથી તેને ઓકસીજન સાથે કૃત્રિમ શ્વાસો શ્વાસ આપવાની જરૂર જણાતા સ્થળ ઉપરથી સ્ટ્રચેર દ્વારા એમ્બ્યુલન્સમાં લઇ જઇ કૃત્રિમ શ્વાસો શ્વાસની પ્રક્રિયા ચાલુ કરાવી હતી
. વેરાવળ સિવિલ હોસ્પિટલમાં લઇ જતા તબીબ દ્વારા બાળક ભયમુક્ત હોવાનું જણાવ્યું તેમજ ૧૦૮ની કામગીરીને બીરદાવી તેમજ સંસ્થાના અધિકારીઓ અને જિલ્લા વહીવટી તંત્રે પણ ૧૦૮ના ઈએમટીની કામગીરીને બિરદાવી હતી.